**Δήμος Ήλιδας: προληπτικά μέτρα σε περίπτωση βροχής και θεομηνίας**

Η Υπηρεσία Καθαριότητας Ηλεκτροφωτισμού και Πρασίνου του Δήμου Ήλιδας έχει ήδη προβεί στον καθαρισμό όλων των φρεατίων υδροσυλλογής του δικτύου όμβριων υδάτων και παρακαλεί τους Δημότες και τους επαγγελματίες, ενόψει των άσχημων καιρικών φαινομένων που ξεκινούν από τη Πέμπτη 17 Σεπτεμβρίου, να μην αφήνουν διάσπαρτα οικοδομικά υλικά ή άχρηστα αντικείμενα στα πεζοδρόμια ή ανοικτούς χώρους τα οποία μπορούν να παρασυρθούν από τα νερά της βροχής και να δημιουργήσουν περισσότερα προβλήματα. Επίσης όσοι έχουν επικαλύψει φρεάτια για διάφορους λόγους να τα απελευθερώσουν ώστε η υδροσυλλογή να γίνεται κανονικά και εάν αδυνατούν να το κάνουν, μπορούν να επικοινωνήσουν με την Υπηρεσία στο τηλέφωνο 26220 22554 ώστε να δηλώσουν το φρεάτιο και το συνεργείο του Δήμου να το καθαρίσει ή να απομακρύνει αντικείμενα που το καλύπτουν. Ιδιαίτερα όμως οι κάτοικοι και οι επαγγελματίες της παραλιακής ζώνης, παρακαλούνται να απομακρύνουν αντικείμενα και άλλα υλικά τα οποία μπορούν να παρασυρθούν από τους θυελλώδεις ανέμους και τη βροχή και να προκαλέσουν κάποιο ατύχημα, καθώς και όσοι λουόμενοι βρεθούν στην παραλία κατά τη διάρκεια των άσχημων καιρικών φαινομένων, να ακολουθήσουν τις οδηγίες που θα τους δώσουν οι ναυαγοσώστες.